Jacques Monod
Jacques Monod var en fransk mikro- og molekylærbiolog, som sammen med François Jacob og André Lwoff modtog nobelprisen i fysiologi/medicin i 1965 for sine opdagelser inden for molekylærbiologien.
Fra 1931 var han ansat ved Pasteurinstituttet i Paris og var leder af instituttet 1971-1976. Han var professor ved Sorbonne 1959-1967 og derefter ved Collège de France.
Sammen med François Jacob påviste han i årene 1958-1961 eksistensen af messenger-RNA (mRNA), der i cellen formidler overførslen af information fra DNA til proteindannelsen i ribosomer. Jacob og Monod påviste også den genetiske kontrol af enzymdannelsen hos bakterier i form af et særligt gen (operon), der påvirker andre gener til kun at danne mRNA, hvis der er behov for enzymer.
I bogen Le Hasard et la nécessité (1970, på dansk Tilfældigheden og nødvendigheden, 1971) udformede Jacques Monod en naturfilosofi, der kan spænde over splittelsen mellem biologiske og humanistiske verdensopfattelser.